Fra en base på Rømø skal det frederikshavnske firma Vestergaard Group i fremtiden reparere og vedligeholde servicefartøjer. Basen kommer til at hedde VMS Service Base Wadden Sea A/S. Det er især mandskab, der servicerer den voksende mængde vindmølleparker i Vadehavet, som kommer til at lægge vejen forbi basen. Ifølge den daglige leder, Christian Juel Adamsen, vil basen spare servicefartøjerne tid. - Uanset om bådene er i Rømø eller et hvilket som helst andet sted i Vadehavsregionen, kan vi reagere hurtigt og dermed sikre et minimum af liggetid, siger Christian Juel Adamsen. På havnen i Rømø er havnedirektøren glad for den nye virksomhed. - Med VMS kan vi tilbyde faciliteter og services, der gør havnen til et mere attraktivt valg for både nye og eksisterende kunder i Vadehavsregionen, siger havnedirektør Thorkil Hansen. Basen er etableret i samarbejde med Esbjerg-virksomheden JKP Fieldservices ApS.

Referat:
Vestergaard Group skal spare servicefartøjer i Vadehavet tid.